LIETUVOS RESPUBLIKOS APLINKOS MINISTRO

Į S A K Y M A S

DĖL LIETUVOS RESPUBLIKOS aplinkos ministro 2003 m. gruodžio 24 d. įsakymO Nr. 717 „DĖL LIETUVOS RESPUBLIKOS APLINKOS MINISTERIJOS REGIONŲ APLINKOS APSAUGOS DEPARTAMENTŲ NUOSTATŲ PATVIRTINIMO“ PAKEITIMO

2011 m. sausio 24 d. Nr. D1-55

Vilnius

P a k e i č i u Lietuvos Respublikos aplinkos ministro 2003 m. gruodžio 24 d. įsakymą Nr. 717 „Dėl Lietuvos Respublikos aplinkos ministerijos regionų aplinkos apsaugos departamentų nuostatų patvirtinimo“ (Žin., 2004, Nr. 8-192; 2007, Nr. 21-806, Nr. 106-4360, Nr. 126-5157; 2008, Nr. 150-6128; 2010, Nr. 42-2037):

1. Išdėstau nurodytu įsakymu patvirtintus Lietuvos Respublikos aplinkos ministerijos Alytaus regiono aplinkos apsaugos departamento nuostatus nauja redakcija (pridedama).

2. Išdėstau nurodytu įsakymu patvirtintus Lietuvos Respublikos aplinkos ministerijos Kauno regiono aplinkos apsaugos departamento nuostatus nauja redakcija (pridedama).

3. Išdėstau nurodytu įsakymu patvirtintus Lietuvos Respublikos aplinkos ministerijos Klaipėdos regiono aplinkos apsaugos departamento nuostatus nauja redakcija (pridedama).

4. Išdėstau nurodytu įsakymu patvirtintus Lietuvos Respublikos aplinkos ministerijos Marijampolės regiono aplinkos apsaugos departamento nuostatus nauja redakcija (pridedama).

5. Išdėstau nurodytu įsakymu patvirtintus Lietuvos Respublikos aplinkos ministerijos Panevėžio regiono aplinkos apsaugos departamento nuostatus nauja redakcija (pridedama).

6. Išdėstau nurodytu įsakymu patvirtintus Lietuvos Respublikos aplinkos ministerijos Šiaulių regiono aplinkos apsaugos departamento nuostatus nauja redakcija (pridedama).

7. Išdėstau nurodytu įsakymu patvirtintus Lietuvos Respublikos aplinkos ministerijos Utenos regiono aplinkos apsaugos departamento nuostatus nauja redakcija (pridedama).

8. Išdėstau nurodytu įsakymu patvirtintus Lietuvos Respublikos aplinkos ministerijos Vilniaus regiono aplinkos apsaugos departamento nuostatus nauja redakcija (pridedama).

Aplinkos ministras
Gediminas Kazlauskas

_____________________

PATVIRTINTA

Lietuvos Respublikos aplinkos ministro 

2003 m. gruodžio 24 d. įsakymu Nr. 717

(Lietuvos Respublikos aplinkos ministro 

2011 m. sausio 24 d. įsakymo Nr. D1-55

redakcija)

LIETUVOS RESPUBLIKOS APLINKOS MINISTERIJOS ALYTAUS REGIONO APLINKOS APSAUGOS DEPARTAMENTO NUOSTATAI

I. BENDROSIOS NUOSTATOS

1. Lietuvos Respublikos aplinkos ministerijos Alytaus regiono aplinkos apsaugos departamentas (toliau – Departamentas) yra įstaiga prie ministerijos.

2. Departamento paskirtis – siekiant užtikrinti teisėtumą ir teisėtvarką aplinkos apsaugos ir gamtos išteklių naudojimo srityje vykdyti aplinkos apsaugos valstybinę kontrolę, išskyrus aplinkos apsaugos valstybinę kontrolę cheminių medžiagų ir preparatų tvarkymo srityje.

3. Departamento veiklos teritorija apima Alytaus miesto, Alytaus rajono, Birštono, Druskininkų, Lazdijų rajono, Prienų rajono, Varėnos rajono savivaldybių teritoriją.

4. Departamentas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos aplinkos apsaugos valstybinės kontrolės įstatymu (Žin., 2002, Nr. 72-3017), Lietuvos Respublikos aplinkos apsaugos įstatymu (Žin., 1992, Nr. 5-75), kitais Lietuvos Respublikos Seimo priimtais įstatymais ir teisės aktais, Respublikos Prezidento dekretais, Lietuvos Respublikos Vyriausybės nutarimais, Lietuvos Respublikos Ministro Pirmininko potvarkiais, kitais teisės aktais, taip pat šiais nuostatais.

5. Departamentas yra viešasis juridinis asmuo, turintis sąskaitą banke ir antspaudą su Lietuvos valstybės herbu bei savo pavadinimu. Departamento buveinė: Kauno g. 69, LT-62107 Alytus.

6. Departamentas yra biudžetinė įstaiga, finansuojama iš Lietuvos Respublikos valstybės biudžeto teisės aktų nustatyta tvarka. Departamentas gali turėti kitų lėšų, gaunamų teisės aktų nustatyta tvarka.

7. Departamento savininkė yra valstybė. Departamento savininko teises ir pareigas įgyvendina Lietuvos Respublikos aplinkos ministerija (toliau – Aplinkos ministerija). Aplinkos ministerija, kaip savininko teises ir pareigas įgyvendinanti institucija, tvirtina ir teisės aktų nustatyta tvarka keičia Departamento nuostatus, priima į pareigas ir iš jų atleidžia Departamento vadovą, priima sprendimą dėl Departamento buveinės pakeitimo, Departamento reorganizavimo ar likvidavimo, sprendžia kitus įstatymuose ir kituose teisės aktuose jos kompetencijai priskirtus klausimus.

8. Departamento vieši pranešimai skelbiami Departamento interneto tinklalapyje http://ard.am.lt ir/arba viename iš pagrindinių Lietuvos Respublikos dienraščių.
9. Departamento nuostatai keičiami teisės aktų nustatyta tvarka.

II. DEPARTAMENTO VEIKLOS TIKSLAI IR FUNKCIJOS

10. Departamento veiklos tikslai:

10.1. vykdyti aplinkos apsaugos valstybinę kontrolę, išskyrus aplinkos apsaugos valstybinę kontrolę cheminių medžiagų ir preparatų tvarkymo srityje;

10.2. pagal kompetenciją įgyvendinti valstybės politiką aplinkos apsaugos valstybinės kontrolės ir taršos prevencijos, racionalaus gamtos išteklių naudojimo, klimato kaitos, aplinkos monitoringo, cheminių medžiagų ir preparatų valdymo, poveikio aplinkai vertinimo, atliekų (išskyrus radioaktyviąsias) tvarkymo, kraštovaizdžio ir biologinės įvairovės apsaugos, žemės gelmių, miškų ūkio, teritorijų planavimo, statybos, vandens ir nuotekų, genetiškai modifikuotų organizmų ir produktų valdymo srityse.
11. Departamentas atlieka šias funkcijas:

11.1. įgyvendindamas 10.1 punkte nurodytą veiklos tikslą:

11.1.1. kontroliuoja, ar fiziniai ir juridiniai asmenys vykdo aplinkos apsaugą ir gamtos išteklių naudojimą reglamentuojančiuose įstatymuose bei kituose teisės aktuose nustatytus reikalavimus;

11.1.2. kontroliuoja, ar fiziniai ir juridiniai asmenys, laikydamiesi teisės aktų reikalavimų, naudoja, atkuria žemės, žemės gelmių, paviršinių ir požeminių vandenų, aplinkos oro, augalijos, gyvūnijos bei kitus gamtos išteklius;

11.1.3. kontroliuoja, ar fiziniai ir juridiniai asmenys laikosi nustatytų teršalų išmetimo ir išleidimo į aplinką bei aplinkos kokybės reikalavimų normų;

11.1.4. kontroliuoja, ar asmenys, kuriems yra išduoti taršos integruotos prevencijos ir kontrolės leidimai, laikosi šiuose leidimuose nustatytų sąlygų ir reikalavimų, nustatytų aplinkos apsaugos normatyvų ir standartų;

11.1.5. kontroliuoja, ar teisingai vykdoma gamtos išteklių naudojimo apskaita, tikrina, ar fiziniai ir juridiniai asmenys teisingai apskaičiuoja ir deklaruoja mokestį už valstybinius gamtos išteklius;

11.1.6. kontroliuoja, ar teisingai vykdoma teršalų išmetimo į aplinką apskaita, apmokestinamųjų gaminių ir pripildytos gaminių apmokestinamosios pakuotės apskaita, tikrina, ar teisingai apskaičiuotas mokestis už aplinkos teršimą;

11.1.7. kontroliuoja, ar įmonės, įtrauktos į Atliekas naudojančių ar eksportuojančių įmonių, turinčių teisę išduoti pažymas, sąrašą, laikydamosi teisės aktų reikalavimų išduoda pažymas;

11.1.8. pagal kompetenciją kontroliuoja savivaldybių ir ūkio subjektų aplinkos monitoringo vykdymą, monitoringo duomenų kokybę, taikomų metodų atitiktį teisės aktų reikalavimams, laboratorijų, atliekančių taršos šaltinių išmetamų teršalų ir teršalų aplinkos elementuose (ore, vandenyje, dirvožemyje) matavimus ir tyrimus, atliekamų tyrimų ir matavimų kokybę;

11.1.9. kontroliuoja, ar laikomasi Lietuvos Respublikos miškų įstatymo (Žin., 1994, Nr. 96-1872; 2001, Nr. 35-1161), atlieka valstybinę visų nuosavybės formų miškų būklės, naudojimo, atkūrimo ir apsaugos kontrolę;

11.1.10. kontroliuoja miškotvarkos darbų kokybę;

11.1.11. teisės aktų numatytais atvejais vykdo pavojingų objektų kontrolę;

11.2. įgyvendindamas 10.2 punkte nurodytą veiklos tikslą: 

11.2.1. išduoda, atnaujina ir panaikina taršos integruotos prevencijos ir kontrolės leidimus;

11.2.2. pagal kompetenciją registruoja gamintojus ir (ar) importuotojus į Gamintojų ir importuotojų sąvadą;

11.2.3. pagal kompetenciją derina savivaldybių rengiamas aplinkos oro kokybės valdymo programas ir jų įgyvendinimo priemonių planus;

11.2.4. pagal kompetenciją vykdydamas valstybinį aplinkos monitoringą, vykdo Valstybinę aplinkos monitoringo programą, kaupia ir saugo valstybinio aplinkos monitoringo duomenis, vertina gamtinės aplinkos pokyčius, atlieka teršalų koncentracijos kontrolinius matavimus ekstremalių situacijų ar avarijų atvejais, atliekamų tyrimų pagrindu teikia operatyvią informaciją apie ūkio subjektų taršos šaltinius ir jų išmetamų teršalų neatitikimą ribinėms vertėms, avarinės taršos tyrimų rezultatus, derina savivaldybių ir ūkio subjektų aplinkos monitoringo programas; 

11.2.5. pagal kompetenciją koordinuoja planuojamos ūkinės veiklos poveikio aplinkai vertinimo procesą, atlieka planuojamos ūkinės veiklos, įrašytos į Planuojamos ūkinės veiklos, kuriai turi būti atliekama atranka dėl poveikio aplinkai vertinimo, rūšių sąrašą, atranką, sprendžia, ar planuojamai ūkinei veiklai, neįrašytai į Planuojamos ūkinės veiklos, kurios poveikis aplinkai privalo būti vertinamas, ir Planuojamos ūkinės veiklos, kuriai turi būti atliekama atranka dėl poveikio aplinkai vertinimo, rūšių sąrašus, turi būti atliekama atranka, priima išvadą, ar privaloma atlikti šios veiklos poveikio aplinkai vertinimą, nagrinėja ir tvirtina poveikio aplinkai vertinimo programas, nagrinėja poveikio aplinkai vertinimo ataskaitas ir priima sprendimus dėl planuojamos ūkinės veiklos galimybių, teikia išvadas dėl planuojamos ūkinės veiklos galimybių, kai sprendimą prima Aplinkos apsaugos agentūra; 

11.2.6. teisės aktų numatytais atvejais nagrinėja planų ir programų strateginio pasekmių aplinkai vertinimo atrankos, apimties nustatymo dokumentus ir strateginio pasekmių aplinkai vertinimo ataskaitas ir teikia išvadas dėl strateginio pasekmių aplinkai vertinimo ir vertinimo dokumentų kokybės;

11.2.7. teisės aktų numatytais atvejais derina teritorijų planavimo dokumentus, išduoda planavimo sąlygas teritorijų planavimo dokumentams rengti;

11.2.8. teisės aktų numatytais atvejais tikrina statybos ar rekonstravimo projektų sprendinių, pastato atnaujinimo (modernizavimo) projekto sprendinių atitiktį nustatytiems reikalavimams, raštu pritaria statinio projektui statybos saugomoje teritorijoje, kurioje nėra įsteigtos saugomos teritorijos direkcijos, atveju;
11.2.9. teisės aktų numatytais atvejais išduoda leidimus miškui kirsti;

11.2.10. konsultuoja privačių miškų savininkus miško naudojimo, atkūrimo, priežiūros ir apsaugos klausimais;

11.2.11. teisės aktų numatytais atvejais derina privačių miškų vidinės miškotvarkos projektus;

11.2.12. derina tvenkinių naudojimo ir priežiūros taisykles;

11.2.13. pagal kompetenciją nagrinėja ir teikia išvadas dėl pavojingų objektų eksploatacijos rizikos analizių, avarijų likvidavimo planų;

11.2.14. išduoda verslinės žvejybos leidimus žvejoti vidaus vandenyse, išskyrus privačius žuvininkystės vandens telkinius, žūklės leidimus, suteikiančius teisę naudoti žuvų išteklius mėgėjiškai žūklei valstybiniuose vandens telkiniuose, kuriuose neišduoti leidimai naudoti žūklės plotus, licencijas licencinei žūklei valstybiniuose vandens telkiniuose, į kuriuos neišduoti leidimai naudoti žūklės plotus, leidimus naudoti žūklės plotą valstybiniame žuvininkystės vandens telkinyje, teisės aktų nustatytais atvejais išduoda žvejybos žurnalus, žvejybos bilietus, žvejo verslininko bilietus, plombas žvejybos įrankiams, plombuoja žvejybos įrankius;

11.2.15. organizuoja medžioklės egzaminą ir suteikia teisę medžioti;

11.2.16. išduoda leidimus naudoti medžiojamųjų gyvūnų išteklius medžioklės plotų vienete, leidimą laikyti nelaisvėje laukinius gyvūnus, licencijas medžiojamiems gyvūnams sumedžioti ir medžioklės lapus;

11.2.17. teisės aktų nustatytais atvejais išduoda leidimą gyvūnams, jų dalims ir gaminiams iš jų įvežti (išvežti), prekiauti gyvūnais, jų dalimis ir gaminiais iš jų;
11.2.18. organizuoja duomenų apie Europos Bendrijos svarbos gyvūnų rūšių, kurioms reikalinga griežta apsauga, individų atsitiktinį gaudymą ar sunaikinimą rinkimą, teikia duomenis Aplinkos apsaugos agentūrai;

11.2.19. renka duomenis apie Europos Bendrijos svarbos augalų rūšių, kurioms reikalinga griežta apsauga, nustatytus neteisėto tyčinio skynimo, rinkimo, pjovimo ar kito naikinimo atvejus ir teikia juos Aplinkos ministerijai;

11.2.20. vykdo medžiotojų sąvado regioninio tvarkytojo funkcijas;

11.2.21. teisės aktų nustatyta tvarka teikia pasiūlymus dėl savivaldybių aplinkos apsaugos rėmimo specialiosios programos lėšų, panaudotų Lietuvos Respublikos savivaldybių aplinkos apsaugos rėmimo specialiosios programos įstatyme (Žin., 2003, Nr. 61-2760) nenumatytiems tikslams, išieškojimo;

11.2.22. teikia pasiūlymus suinteresuotoms institucijoms dėl gamtos išteklių naudojimo, aplinkos taršos reguliavimo bei aplinkos apsaugos priemonių įgyvendinimo, tobulinimo;

11.2.23. organizuoja, koordinuoja ir kontroliuoja žuvų gelbėjimo nuo dusimo darbus valstybiniuose vandens telkiniuose;

11.2.24. teisės aktų nustatyta tvarka organizuoja neetatinių aplinkos apsaugos inspektorių darbą regione;

11.2.25. bendradarbiauja su juridiniais ir fiziniais asmenimis aplinkos apsaugos valstybinės kontrolės srityje, nustatyta tvarka informuoja visuomenę apie aplinkos kokybės pokyčius, dalyvauja aplinkosauginio švietimo veikloje;

11.3. vykdo kitas teisės aktuose numatytas funkcijas. 

III. DEPARTAMENTO TEISĖS

12. Departamento teisės:

12.1. nustatyta tvarka gauti iš valstybės ir savivaldybių institucijų, įstaigų, kitų juridinių ir fizinių asmenų informaciją, reikalingą Departamento funkcijoms vykdyti;

12.2. pagal kompetenciją atstovauti valstybės interesams teismuose ir kitose teisėsaugos institucijose;

12.3. nustatyta tvarka teikti ieškinius teismams dėl padarytos aplinkai žalos atlyginimo, kitus ieškinius, prašymus, skundus;

12.4. gauti paramą Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka;

12.5. pagal kompetenciją sudaryti sutartis su Lietuvos Respublikos, užsienio valstybių institucijomis, įstaigomis ir tarptautinėmis organizacijomis, kitais juridiniais ir fiziniais asmenimis;

12.6. turi kitas įstatymais bei kitais teisės aktais numatytas teises.
IV. DEPARTAMENTO VEIKLOS ORGANIZAVIMAS

13. Departamento veikla organizuojama vadovaujantis metiniu veiklos planu, kurį tvirtina aplinkos ministras. Metinis veiklos planas skelbiamas Departamento interneto tinklalapyje. Departamento metinio veiklos plano vykdymą vertina Aplinkos ministerijos Vidaus audito tarnyba.

14. Departamento administracijos struktūrą nustato aplinkos ministras, vadovaudamasis įstatymais ir kitais teisės aktais bei atsižvelgdamas į nustatytus Departamento tikslus ir uždavinius, metinius veiklos planus.

15. Departamento administracijos padalinių veiklą ir vidaus tvarką reglamentuoja Departamento direktoriaus tvirtinami Departamento darbo reglamentas, vidaus tvarkos taisyklės, administracijos padalinių nuostatai, valstybės tarnautojų ir darbuotojų, dirbančių pagal darbo sutartis, pareigybių aprašymai.

16. Departamentui vadovauja direktorius, kurį ketverių metų kadencijai Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) nustatyta tvarka priima į pareigas ir atleidžia aplinkos ministras. Tas pats asmuo gali būti skiriamas eiti Departamento direktoriaus pareigas ne daugiau kaip dvi kadencijas iš eilės. Departamento direktorius tiesiogiai pavaldus ir atskaitingas aplinkos ministrui.

17. Departamento direktorius:

17.1. organizuoja Departamento darbą, kad būtų įgyvendinami Departamento veiklos tikslai ir atliekamos nustatytos funkcijos; 

17.2. tvirtina Departamento pareigybių sąrašą, neviršijant nustatyto didžiausio leistino pareigybių skaičiaus, struktūrinių padalinių nuostatus, darbo reglamentą ir vidaus tvarkos taisykles;

17.3. vadovaudamasis įstatymais ir kitais teisės aktais, priima į pareigas ir atleidžia iš jų Departamento valstybės tarnautojus ir darbuotojus, dirbančius pagal darbo sutartis;

17.4. nustatyta tvarka skatina Departamento valstybės tarnautojus ir darbuotojus, dirbančius pagal darbo sutartis, skiria jiems tarnybines ir drausmines nuobaudas bei materialines pašalpas;

17.5. atstovauja Departamentui arba suteikia įgaliojimus atstovauti jam teisme ir kitose institucijose Lietuvos Respublikos įstatymų nustatyta tvarka;

17.6. pagal kompetenciją leidžia įsakymus, kontroliuoja, kaip jie vykdomi; 

17.7. teikia aplinkos ministrui Departamento metines veiklos ataskaitas, atsiskaito aplinkos ministrui už Departamento veiklą;

17.8. užtikrina, kad būtų laikomasi įstatymų, kitų teisės aktų ir Departamento nuostatų; 

17.9. garantuoja, kad pagal Lietuvos Respublikos viešojo sektoriaus atskaitomybės įstatymą (Žin., 2007, Nr. 77-3046) teikiami ataskaitų rinkiniai ir statistinės ataskaitos būtų teisingi;

17.10. užtikrina racionalų ir taupų lėšų bei turto naudojimą, veiksmingą Departamento vidaus kontrolės sistemos sukūrimą, jos veikimą ir tobulinimą;

17.11. vykdo įstatymų ir kitų teisės aktų jam pavestas funkcijas.

18. Departamento direktoriaus pavaduotojus teisės aktų nustatyta tvarka į pareigas priima ir iš jų atleidžia Departamento direktorius. Departamento direktoriaus pavaduotojai kuruoja Departamento direktoriaus paskirtas Departamento veiklos sritis ir administracijos padalinius ir yra tiesiogiai pavaldūs ir atskaitingi Departamento direktoriui. 

19. Jei Departamento direktoriaus laikinai nėra, jo funkcijas atlieka Departamento direktoriaus paskirtas pavaduotojas, o jei laikinai nėra ir Departamento direktoriaus pavaduotojų, – kitas Departamento direktoriaus paskirtas Departamento valstybės tarnautojas.

V. DEPARTAMENTO VIDAUS ADMINISTRAVIMO KONTROLĖ

20. Departamento metinių veiklos planų įgyvendinimą kontroliuoja Departamento direktorius.

21. Departamento finansų kontrolę atlieka valstybės tarnautojai ar darbuotojai, dirbantys pagal darbo sutartį, Departamento direktoriaus tvirtinamų Departamento finansų kontrolės taisyklių nustatyta tvarka. 

22. Departamento valstybinį (finansinį ir veiklos) auditą atlieka Lietuvos Respublikos valstybės kontrolė, o vidaus auditą atlieka Aplinkos ministerijos Vidaus audito tarnyba.

VI. BAIGIAMOSIOS NUOSTATOS

23. Departamentas pertvarkomas, reorganizuojamas arba likviduojamas Lietuvos Respublikos įstatymų nustatyta tvarka.

_____________________

